[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 20.11.2007

KOM(2007) 744 endelig

2007/0258 (ACC)

Forslag til

RÅDETS AFGØRELSE

om undertegnelse og indgåelse af interimsaftalen om handel og handelsanliggender mellem Det Europæiske Fællesskab på den ene side og Serbien på den anden side

(forelagt af Kommissionen)

BEGRUNDELSE

1. Vedlagte forslag til Rådets afgørelse udgør det retlige instrument for undertegnelse og indgåelse af interimsaftalen mellem Det Europæiske Fællesskab på den ene side og Serbien på den anden side[1].

2. I overensstemmelse med de forhandlingsdirektiver, som Rådet vedtog den 3. oktober 2005, som ændret den 24. juli 2006, og efter tre måneders suspension på grund af utilstrækkeligt samarbejde fra Serbiens side med Den Internationale Krigsforbryderdomstol vedrørende Det Tidligere Jugoslavien (ICTY) genoptog Kommissionen den 13. juni 2007 forhandlingerne om en stabiliserings- og associeringsaftale, i det følgende benævnt "SAA", med Serbien. Kommissionen foreslår Rådet, at SAA undertegnes sideløbende med interimsaftalen, men SAA træder først i kraft, når den er ratificeret af Fællesskabet og medlemsstaterne på den ene side og Serbien på den anden side.

3. I afventning af ratifikationen af SAA foreslår Kommissionen i overensstemmelse med forhandlingsdirektiverne og artikel 139 i SAA, at der indgås en interimsaftale, således at bestemmelserne om handel og handelsanliggender i SAA kan træde i kraft hurtigst muligt efter undertegnelsen af SAA. Kommissionen har ført forhandlinger med Serbien om en interimsaftale, som blev paraferet den 7. november 2007.

4. De mere favorable handelsindrømmelser, der gives med Rådets forordning (EF) nr. 2007/2000 af 18. september 2000 om exceptionelle handelsforanstaltninger for lande og territorier, der deltager i eller er knyttet til Den Europæiske Unions stabiliserings og associeringsproces samt om ændring af forordning (EF) nr. 2820/98 og ophævelse af forordning (EF) nr. 1763/1999 og forordning (EF) nr. 6/2000[2], vil fortsat gælde side om side med interimsaftalen.

5. Når Rådet og Kommissionen er nået frem til et positivt resultat af revisionen af den politiske betingelse[3], beder Kommissionen Rådet om at godkende forhandlingsresultaterne og undertegne og indgå interimsaftalen på vegne af Det Europæiske Fællesskab på grundlag af vedlagte forslag.

2007/0258 (ACC)

Forslag til

RÅDETS AFGØRELSE

om undertegnelse og indgåelse af interimsaftalen om handel og handelsanliggender mellem Det Europæiske Fællesskab på den ene side og Serbien på den anden side

RÅDET FOR DEN EUROPÆISKE UNION HAR —

under henvisning til traktaten om oprettelse af Det Europæiske Fællesskab, særlig artikel 133 sammenholdt med artikel 300, stk. 2, første afsnit, og artikel 300, stk. 3, første punktum,

under henvisning til forslag fra Kommissionen, og

ud fra følgende betragtninger:

(1) I afventning af ikrafttrædelsen af stabiliserings- og associeringsaftalen mellem De Europæiske Fællesskaber og deres medlemsstater på den ene side og Serbien på den anden side, undertegnet i Bruxelles den […] 2007, er det nødvendigt at godkende interimsaftalen om handel og handelsanliggender mellem Det Europæiske Fællesskab på den ene side og Serbien på den anden side, i det følgende benævnt "aftalen".

(2) Handelsbestemmelserne i aftalen er af ekstraordinær karakter og forbundet med den politik, der føres inden for rammerne af stabiliserings- og associeringsprocessen, og danner ikke for Den Europæiske Union nogen præcedens for Fællesskabets handelspolitik over for andre tredjelande end de vestlige Balkanlande.

(3) Aftalen bør undertegnes og godkendes —

TRUFFET FØLGENDE AFGØRELSE:

Artikel 1

1. Interimsaftalen om handel og handelsanliggender mellem Det Europæiske Fællesskab på den ene side og Serbien på den anden side, de dertil knyttede bilag og protokoller, samt fælleserklæringer og Det Europæiske Fællesskabs erklæring, der er knyttet til slutakten, godkendes herved på Fællesskabets vegne.

2. De tekster, der er nævnt i stk. 1, er knyttet til denne afgørelse.

Artikel 2

Formanden for Rådet bemyndiges til at udpege den (de) person(er), der er beføjet til at undertegne aftalen og deponere det i artikel 59 i aftalen omhandlede godkendelsesinstrument på Fællesskabets vegne.

Udfærdiget i Bruxelles, den

På Rådets vegne

Formand

[1] Indgåelsen af interimsaftalen er betinget af, at stabiliserings- og associeringsaftalen bliver undertegnet, hvilket forventes at finde sted i Bruxelles i andet eller tredje kvartal af 2007. For at sikre, at interimsaftalen træder i kraft så snart som muligt, er de to procedurer sat i gang samtidigt.

[2] EFT L 240 af 23.9.2000, s. 1. Senest ændret ved forordning (EF) nr. 1946/2005 (EUT L 312 af 29.11.2005, s. 1).

[3] 12589/05 og 12591/05 FUSP.